ถกเกณฑ์กำกับแบงก์รัฐ
ธนาคารแห่งประเทศไทย (ธปท.) เชิญผู้บริหารธนาคารเฉพาะกิจของรัฐ 8 แห่ง เข้าหารือกับนายประสาร ไตรรัตน์วรกุล
25 เม.ย. 2558

ธนาคารแห่งประเทศไทย (ธปท.) เชิญผู้บริหารธนาคารเฉพาะกิจของรัฐ 8 แห่ง เข้าหารือกับนายประสาร ไตรรัตน์วรกุล ผู้ว่าการ ธปท. ถึงแนวทางกำกับดูแลธนาคารเฉพาะกิจของรัฐ โดยคาดว่าจะร่างหลักเกณฑ์ในการกำกับดูแลธนาคารรัฐเสร็จในไตรมาส 3 ปีนี้ จากนั้นจะเสนอกระทรวงการคลังอนุมัติเพื่อออกประกาศต่อไป โดยคาดว่าประกาศมีผลบังคับใช้ในเดือน ม.ค. 2559 เพื่อให้เวลาธนาคารรัฐปรับตัว
นางทองอุไร ลิ้มปิติ รองผู้ว่าการ ด้านเสถียรภาพสถาบันการเงิน ธปท. กล่าวว่า เนื่องจากหลักเกณฑ์ในการกำกับดูแลธนาคารรัฐจะแตกต่างจากธนาคารพาณิชย์บางด้าน ธปท.จึงต้องใช้เวลา 2-3 ปี จากนี้ในการรับฟังความคิดเห็นจากธนาคารรัฐ แต่เกณฑ์ทั่วไปต้องใกล้เคียงกัน เช่น เงินกองทุนต่อสินทรัพย์เสี่ยง หรือบีไอเอส สภาพคล่อง เป็นต้น ขณะที่การนับหนี้เสียจะใช้เกณฑ์เดียวกับธนาคารพาณิชย์ไม่ได้ 
นอกจากนี้ ธปท.ต้องมีหลักเกณฑ์การตรวจสอบธนาคารรัฐที่มีประสิทธิภาพมากขึ้น เช่น ความเพียงพอของเงินกองทุน กระบวนการปล่อยสินเชื่อ การบริหารงานที่เหมาะสม การตรวจสอบข้อมูลที่โปร่งใส การแยกบัญชีระหว่างโครงการภาครัฐและพันธกิจของธนาคารแต่ละแห่ง เพื่อส่งเสริมความมั่นคงให้มีเสถียรภาพระยะยาวด้วย
ทั้งนี้ กฎหมายปัจจุบัน ธปท.กำกับดูแลธนาคารรัฐได้เพียงบางส่วน หากจะกำกับดูแลได้มากกว่าเดิม ยอมรับว่าต้องมีการแก้ไขกฎหมาย อาทิ มาตรา 120 ใน พ.ร.บ.ธุรกิจสถาบันการเงิน เพื่อให้ ธปท.สั่งการให้ธนาคารรัฐเพิ่มหรือลดทุนได้